
ОБЩИНА БУРГАС

8000 Бургас, ул.”Александровска” № 26
тел. централа: 056/ 84 09 15-19; факс: 056/ 84 13 14

www.burgas.bg; електронна поща: obshtina@burgas.bg

ДО
ОБЩИНСКИ СЪВЕТ

Б У Р Г А С

Д О К Л А Д Н А  З А П И С К А
От  ДИМИТЪР НИКОЛОВ – КМЕТ НА ОБЩИНА БУРГАС 
Относно: Приемане на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас.
УВАЖАЕМИ ОБЩИНСКИ СЪВЕТНИЦИ,
До края на настоящата година предстои да бъде изградена ледена пързалка с размери 600 кв. метра. След изграждането й, ОП „Спортни имоти“ ще е в състояние да приема и обслужва изграденото съоръжение. Това налага актуализация на Наредбата за определянето и администрирането на местните такси и цени на услуги на територията на Oбщина Бургас и тарифата към нея, с цел определяне на цени за услугата, които ще предоставя Община Бургас, чрез ОП „Спортни имоти“. Ползването на ледена пързалка, налага приемането на индивидуализация и цени за предоставяне на новата услуга. 
При формирането на цените на услугата, която следва да се предоставя от ОП „Спортни имоти“ е определяща пазарната ситуация към настоящия момент, като са взети предвид и цените на същата услуга, предлагана в останалите областни градове. Общинското предприятие цели с дейността си да реализира, както финансови постъпления за Oбщина Бургас, така и предоставяне на услуга, единствена по рода си на територията на Oбщина Бургас.  
По този начин се създава нов продукт, който ще представлява интерес, както за туристите, така и за местните жители и най – вече за децата. Определени са единични цени за ползване на пързалката, които са съобразени с възрастта на посетителите. Освен това е определена и такса за наем на кънки. 

Стандартната цена за ползване на ледена пързалка за посетители над 18 годишна възраст е 5.00 лв. за един час и наем на кънки 4 лв. за един час. За посетителите от 10 год. до 18 год. възраст и за студенти, таксите за ползване са 3.00 лв. входен билет за един час и наем на кънки 2.00 лв. за един час. За най – малките посетители под 10 год. възраст таксите за следните: 2.00 лв. входен билет за един час и наем на кънки 2.00 лв. за един час. 

Предвидена е и такса за предплатен абонамент, включващ 10 сесии, като таксата отново е съобразена с възрастовата граница на посетителите.  
 Разработени са и ценови предложения, насочени към облекчаване на разходите на най-уязвимите групи в нашето общество, а именно децата и младежите с увреждания. С цел осигуряване достъпност до услугата от страна на тези групи, са предвидени по-ниски цени.

     Всички деца и младежи, настанени и ползващи социални услуги в социалните заведения на Община Бургас, ще могат да ползват ледената пързалка безплатно на час, като винаги ще бъдат с придружители и предварително ще има уговорка и изготвени списъци на участниците.

Всички деца и младежи до 29 годишна възраст с увреждания, ще заплащат за входен билет, наем на кънки и цена за наем на гардероб, сумата от 1.00 лв. с ДДС на използван час. Тъй като това са деца и младежи, отглеждани в семейна среда и поради тяхното здравословно състояние и в посока превенция на инциденти, ще е препоръчително те да имат придружител, който да бъде с тях на ледената пързалка. В тази връзка е разработено предложение за придружители на деца и лица с увреждания да заплащат  по 1.00 лв. с ДДС на  използван час, съответно за входен билет, за наем на кънки и за цена за наем на гардероб. 

Предвидена е и възможност за предплатен абонамент за придружители на хора с увреждания /включващ входен билет за 10 сесии и наем на кънки/ за сумата от 5 лв. с ДДС на час. 

Предложените изменения и допълнения в Наредбата за определянето и администрирането на местните такси и цени на услуги на територията на Община Бургас, приета от Общински съвет – Бургас предполагат финансови разходи, свързани с издръжката, поддръжката и стопанисването на ледената пързалка. 

  Очакванията от настоящите изменения и допълнения в Наредбата за определянето и администрирането на местните такси и цени на услуги на територията на Община Бургас, са пряко свързани с увеличаване на финансовите постъпления за Община Бургас, както и предлагането на една нова услуга за Община Бургас, каквато е ледената пързалка. Освен това услугата ще привлича интереса както на туристите, така и на местните жители на града. 

 Измененията и допълненията на Наредбата за определянето и администрирането на местните такси и цени на услуги на територията на Община Бургас са в пълно съответствие с европейското законодателство, предвидени вследствие приложението на Регламент № 1082/2006 г.  

В съответствие с разпоредбата на чл.26, ал.4 от Закона за нормативните актове, предложеният проект на Наредбата за определянето и администрирането на местните такси и цени на услуги на територията на Община Бургас, е публикуван на интернет-страниците на Община Бургас и на портала за обществени консултации. 
До настоящия момент не са постъпили предложения и становища по така предложения проект на Наредба. В случай на постъпване на такива, до изтичане на 30-дневния законов срок от публикуване на проекта на Наредбата за определянето и администрирането на местните такси и цени на услуги на територията на Община Бургас, те ще бъдат предоставени със справка на Общински съвет – Бургас. 

Предвид изложеното и на основание чл. 21, ал. 1, т. 23, вр. с чл.21, ал. 2 от Закона за местното самоуправление и местната администрация, предлагам Общински съвет – Бургас да приеме следните:

Р Е Ш Е Н И Я:

§1.  Допълва Тарифа на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия към Наредбата за определянето и администрирането на местните такси и цени на услуги на територията на Община Бургас, приета от Общински съвет – Бургас, както следва: 
  В Приложение № 6  на Тарифа на цени на услуги и права по чл.6 ал.2 от ЗМДТ, предоставени от Община Бургас, чрез общински предприятия към Наредбата за определянето и администрирането на местните такси и цени на услуги на територията на Община Бургас, в раздел III “Услуги извършвани от ОП „Спортни имоти”, се добавя нова подточка 23 /двадесет и три/ със следното съдържание: 
	23.
	Ледена пързалка
	
	

	1.
	Входен билет за граждани над 18 год. възраст 
	Вкл. ДДС
	5.00 лв./ час

	
	Наем на кънки за граждани над 18 г. възраст
	Вкл. ДДС
	4,00 лв./ час

	
	Входен билет за  на дете от 10 г. до 18 годишна възраст и студенти редовно обучение
	Вкл. ДДС
	3,00 лв./ час

	
	Наем на кънки за деца от 10 г. до 18 годишна възраст и студенти редовно обучение
	Вкл. ДДС
	2,00 лв./ час

	
	Входен билет за деца до 10 г. възраст
	Вкл. ДДС
	2,00 лв./ час

	
	Наем на кънки за деца до 10 г. възраст
	Вкл. ДДС
	2,00 лв./ час

	
	Заточване на 1 чифт кънки
	Вкл. ДДС
	4,00 лв./ час

	
	Предплатен абонамент за граждани над 18 годишна възраст /включващ входен билет за 10 сесии и наем на кънки/
	Вкл. ДДС
	65,00 лв. 

	
	Предплатен абонамент за деца от 10г. до 18 годишна възраст/включващ входен билет за 10 сесии и наем на кънки/
	Вкл. ДДС
	35,00 лв. 

	
	Предплатен абонамент за деца до 10 годишна възраст/включващ входен билет за 10 сесии и наем на кънки/
	Вкл. ДДС
	28,00 лв. 

	
	Цена за наем на Ледена пързалка за организирани прояви
	Вкл. ДДС
	250,00 лв./час

	
	Цена за наем на гардероб за граждани над 18 годишна възраст
	Вкл. ДДС
	2,00 лв./ час

	
	Цена за наем на гардероб за деца от 10 г. до 18 годишна възраст и студенти редовно обучение
	Вкл. ДДС
	1,00 лв./час

	
	Цена за наем на гардероб деца до 10 г. възраст
	
	безплатно

	
	
	
	

	
	Деца и младежи с и без увреждания, потребители на социални услуги на територията на Община Бургас.
	
	безплатно

	
	Забележка:

-с придружител/и от съответната социална услуга и с изготвен списък 
	
	

	
	Деца и младежи /до 29 год./, с увреждания за входен билет, наем на кънки и цена за наем на гардероб
	Вкл. ДДС
	1,00 лв./ час

	
	Входен билет за придружители на хора с увреждания
	Вкл. ДДС
	1,00 лв./ час

	
	Наем на кънки за придружители на хора с увреждания
	Вкл. ДДС
	1,00 лв./ час

	
	Цена за наем на гардероб за придружители на хора с увреждания
	Вкл. ДДС
	1,00 лв./ час

	
	Предплатен абонамент за придружители на хора с увреждания /включващ входен билет за 10 сесии и наем на кънки/ 
	Вкл. ДДС
	5,00 лв./час


§ 2.   Предоставя  ледена пързалка за управление и поддържане на общинско предприятие „Спортни имоти“, като допълва Приложение № 1 към Правилника на  общинско предприятие „Спортни имоти“, като създава нова т. 40 , със следното съдържание „Ледена пързалка. “

ДИМИТЪР НИКОЛОВ
КМЕТ НА ОБЩИНА БУРГАС

